DA Den Europæiske Unions Tidende CE 84/258

(2004/C 84 E/0306)

SKRIFTLIG FORESPØRGSEL E-3885/03

af Roberta Angelilli (UEN) til Kommissionen

(16. december 2003)

Om: Alcatel Italia: kontrol af anvendelsen af EU-støtte

Det multinationale selskab Alcatel er målt på både omsætning, geografisk spredning og antallet af medarbejdere en af verdens største producenter af telekommunikationsinfrastrukturer til både offentlige og private kunder. Med afdelinger i næsten alle EU-lande er Alcatel også stærkt forankret i Europa. Inden for de seneste måneder har Alcatel Italia imidlertid meddelt, at selskabet agter at afvikle sine afdelinger i Italien. Selskabet har imidlertid modtaget støtte via strukturfondene til styrkelse af beskæftigelsen og produktiviteten, men det er ikke klart, om fondene er blevet brugt til at investere i EU, eller om de er gået til investeringer i lande med hurtig økonomisk vækst som f.eks. Kina eller i andre lande uden for EU.

Kan Kommissionen på denne baggrund oplyse følgende:

1. I hvor mange lande i EU har Alcatel modtaget støtte?

2. Hvilke andre afdelinger i EU er berørt af risikoen for lukning?

3. Hvordan kan man kontrollere, at støtten til Alcatel reelt er blevet brugt i EU og ikke i lande uden for EU?

Supplerende svar afgivet på Kommissionens vegne af Erkki Liikanen

(14. april 2004)

Virksomheden Alcatel har deltaget i forskningsprojekter, der støttes under det femte forskningsramme-program(RP5), i en række EU-lande, som det fremgår af skemaet nedenfor:

RP5 Alcatel: Deltagelse og støtte opdelt efter land

Land Antal gange, Alcatel-virksomheder har deltaget i EU-støttede projekter EU's økonomiske bidrag til Alcatel-virksomheder inden for rammerne af støttede projekter AT — Østrig 3 429 397 BE — Belgien 31 12 942 524 DE — Tyskland 19 8 236 949 DK — Danmark 1 0 ES — Spanien 5 2 023 542 FR — Frankrig 53 26 704 207 GR — Grækenland 1 248 476 IT - Italien 2 850 010 I alt 115 51 515 105

Hvad angår finansieringen over EFRU, henledes det ærede medlems opmærksomhed på, at strukturfondene samfinansierer flerårige programmer på grundlag af vækststrategier, som er blevet fastlagt i fællesskab mellem de regioner, der er støtteberettigede i henhold til fællesskabsreglerne, medlemsstaterne og Kommissionen, med henblik på at fremme vækst og økonomisk udvikling i disse regioner. De nationale og regionale myndigheder bærer alene ansvaret for at udvælge og forvalte projekter under hensyntagen til Fællesskabets retningslinjer og lovgivning.

Medlemsstaterne, som er forpligtet til at fastlægge kontrolordninger med henblik på at kontrollere anvendelsen af disse fonde, bærer først og fremmest ansvaret for kontrollen. Kommissionen har til gengæld kontrolbeføjelser i henhold til artikel 38 i forordning (EF) nr. 1260/1999 (1). Derudover bør det bemærkes, at det påhviler medlemsstaterne at underrette Kommissionen om ændringer af lokalisering for en produktionsvirksomhed, der støttes under fondene, hvis disse kan medføre en reduktion af fællesskabsstøtten (artikel 30 i forordning (EF) nr. 1260/1999).

Med hensyn til den støtte, der er opnået under rammeprogrammerne, kræves det i RP5-kontrakterne, at resultaterne af projekterne skal udnyttes kommercielt eller anvendes inden for anden forskning i overensstemmelse med Fællesskabets interesser og under overholdelse af de internationale aftaler, der er indgået med Fællesskabet. Selv om det under det sjette rammeprogram i kontrakten kræves, at kontrahenten anvender resultaterne i overensstemmelse med deres interesser, kan Fællesskabet modsætte sig enhver overdragelse af ejendomsret eller adgangsret til tredjepart, hvis overdragelse ikke er forenelig med målet om at fremme en dynamisk, videnbaseret europæisk økonomis konkurrenceevne eller med etiske principper.

(1) Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene, EFT L 161 af 26.6.1999.